واورو د کابل ـ بامیان او غور لارې بندې کړې
د طالبانو حکومت د فواید عامې وزارت مسؤلین وايي، د درندې واورې اورېدو له امله د د بامیانو ـ کابل او غور لارې د ترافیکو پر مخ تړل شوي دي.
د یاد وزارت ویاند حمیدالله مصباح نن دوشنبه جنورۍ درېیمه (مرغومې ۱۳) خبریالانو ته وویل چې اوس مهال مرکزي ولایتونو په ځانګړي ډول بامیانو او دایکندي ته د تګ راتګ لارې د ترافیکو پر مخ بندې شوي دي. ښاغلي مصباح زیاته کړه چې د بامیانو پر لار د درندې واورې سربیره تېز طوفان او باد هم جریان لري چې ممکن دغه وضعیت تر څو ساعتونو دوام ولري. اوس مهال د قوناق، شاتو، کرمان او حاجي ګک کوتلونه چې دایکندي له بامیانو او بامیان له کابل سره نښلوي د ترافیکو پر مخ تړل شوي دي. ښاغلي مصباح همدارنګه وویل چې د تیرې شپې راپدېخوا د سختې واورې له امله دغور ـ هرات او غور ـ کابل لار د ترافیکو پر مخ تړل شوي دي. د نوموړي په وینا د دغه لارو د بیرته خلاصولو لپاره هڅې روانې دي. د دغه وزارت د معلوماتو د افغانستان په ګڼو ولایتونو کې درندې واورې او بارانونه جریان لري. پر همدې مهال د سالنګونو د ساتنې او څارنې ریاست وايي چې اوس مهال په شمالي او جنوبي سالنګونو کې د تېز باد ترڅنګ د واورې اورښت دوام لري او اوس مهال دغه لار د لویو باروړونکو موټرو په مخ تړل شوې ده. یاد ریاست په یوې اعلامیې کې ویلي چې دوی له لارې څخه په خوندي توګه د ترافیکو تېرېدو په هدف په زیانمنو سیمو کې د واورې پاکولو او د څارنې عملیات پيل کړي دي. د افغانستان د سالنګونو د څارنې او ساتنې ادارې د معلوماتو په اساس اوس مهال په شمالي سالنګ کې د واورې ضخامت ۴۷ سانتي متر او په جنوبي سالنګ کې ۴۰ سانتي متره دی. په سالنګونو کې د دوو ورځو لپاره د واورې ورېدو اټکل شوی دی. دغه ریاست له موټر چلوونکو څخه غوښتي چې له دغه لارو څخه د تیرېدو پرمهال د ژمي اړین توکي په ځانګړي توګه چاین ( ځنځیر )، تاوده کالي، خوراکي توکي او اضافه تېل او غوړي له ځان سره ولري.